钦定古今图书集成/明伦汇编/交谊典/第081卷 > 性理会通 > 《与李方叔书》苏轼
## 钦定古今图书集成/明伦汇编/交谊典/第081卷 > 性理会通 > 《与李方叔书》苏轼

轼顿首。“方叔先辈足下：累书见责，以不相荐引，读之
甚愧，然其说不可不尽。君子之知人，务相勉于道，不
务相引于利也。”足下之文，过人处不少，如《李氏墓表》
及《子骏行状》之类，笔势翩翩，有可以追古作者之道。
至若前所示《兵鉴》，则读之终篇，莫知所谓意者。足下
未甚有得于中而张其外者，不然，则老病昏惑，不识
“其趣也。”以此私意，犹冀足下积学不倦，落其叶而成
其实，深愿足下为礼义君子，不愿足下丰于才而廉
于德也。若进退之际，不甚慎静，则于足下不能有毫
发增益，而于道德有丘山之损矣。古之君子，贵贱相
因，先后相援，固多矣。轼非敢废此道，平生相知心所
谓贤者，则于稠人中誉之，或因其言“以考其实，实至
则名随之，名不可掩。”其自为世用，理势固然，非力致
也。陈履常居都下逾年，未尝一至贵人之门，章子厚
欲一见，终不可得。中丞傅钦之、侍郎孙莘老荐之，轼
亦挂名其间。会朝廷多知履常者，故得一官。轼孤立
言轻，未尝独荐人也。爵禄砥世，人主所专，宰相犹不
敢必，而欲责于轼，可乎？近秦少游有书来，亦论足下
“近文益奇。明主求人如不及，岂有终汨没之理！足下
但信道自守，当不求自至。若不深自重，恐丧失所有。”
言切而尽，临楮悚息。